‘TUF’สร้างกำไรนิวไฮหนี้ลดปันผลสูงได้แล้ว
TUF รับประกันมาร์จินทั้งปี 17% ขายสินค้าเพิ่มขึ้น หนี้ลดลงแล้ว จ่ายปันผลเยอะเหมือนที่ผ่านมา มองหาโอกาสลงทุนใหม่
10 ส.ค. 2555

TUF รับประกันมาร์จินทั้งปี 17% ขายสินค้าเพิ่มขึ้น หนี้ลดลงแล้ว จ่ายปันผลเยอะเหมือนที่ผ่านมา มองหาโอกาสลงทุนใหม่
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า ในไตรมาส 2 ปีนี้ บริษัทมีกำไร 1,402 ล้านบาท เพิ่มขึ้น 9% จากไตรมาส 2 ปีก่อน แต่หากหักรายจ่ายพิเศษ 400 ล้านบาท จากการกู้เงินมาซื้อกิจการของเอ็มดับบลิวแบรนด์ส กำไรสุทธิคงเหลือ 1,001 ล้านบาท ลดลง 22%
“กำไร 1,402 ล้านบาทของไตรมาส 2 ปีนี้เป็นปีที่ดีที่สุด นับตั้งแต่ดำเนินธุรกิจมา โดยอัตรากำไรขั้นต้น (มาร์จิน) ยังคงดีอยู่ที่ 17% และยอดขายในรูปเงินบาทเพิ่มขึ้น 8% เป็น 26,757 ล้านบาท” นายธีรพงศ์ กล่าว
สำหรับ 6 เดือนปีนี้กำไรสุทธิดีขึ้น 20% มีกำไรสุทธิเป็น 2,468 ล้านบาท โดยมีรายได้จากการขาย 52,061 ล้านบาท เพิ่มขึ้น 10%
คณะกรรมการมีมติจ่ายปันผลระหว่างกาล อัตราหุ้นละ 1.10 บาท โดยปีนี้นโยบายการจ่ายเงินปันผลจะกลับมาเหมือนเช่นเดิม คือ ไม่ต่ำกว่า 50% ของกำไรสุทธิ และจ่ายปีละ 2 ครั้ง เนื่องจากสัดส่วนหนี้สินต่อทุนลงมาอยู่ที่ระดับ 0.8 เท่า และพร้อมหาโอกาสลงทุนใหม่
นายปาโก้ ลี รองผู้จัดการทั่วไป ฝ่ายนักลงทุนสัมพันธ์ TUF เปิดเผยว่า บริษัทเชื่อว่าทั้งปีจะรักษามาร์จินไว้ที่ 17% แม้ว่าราคาวัตถุดิบทูน่าเพิ่มขึ้น 40% จนมาอยู่ที่ 2,200 เหรียญสหรัฐต่อตัน เพราะปรับราคาขายตามต้นทุนที่เพิ่มขึ้น